Больш за 55 тысяч хлопчыкаў і дзяўчынак Мінскай вобласці штогод знаходзяць сабе занятак па душы ў клубах, секцыях і аб’яднаннях. Сёлета такіх магчымасцей у іх будзе яшчэ больш: у цэнтрах творчасці адкрыты новыя кірункі работы. Так, у Вілейскім раённым цэнтры дадатковай адукацыі дзяцей і моладзі з’явіліся аб’яднанні па інтарэсах “Дзівосны свет эканомікі”, “Прававы эрудыт”. У ЦДТ Нясвіжскага раёна запрашаюць аб’яднанні “Асновы прадпрымальніцтва”, “Юны мадэльер” і інш. Быць прыгожымі знешне і ўнутры навучаць юных салігарчан у “Школе моды”, макіяж-студыі “Імідж”, аб’яднанні “Культурныя людзі”. У Крупках дзяцей навучаць графічнаму дызайну, а аб’яднанні для юных аматараў камп’ютараў з’явіліся адразу ў некалькіх цэнтрах. Запатрабаваным аказаўся і фізкультурна-спартыўны кірунак работы. Напрыклад, у ЦТДіМ Барысаўскага раёна адкрыта адразу некалькі такіх аб’яднанняў: па змешаных адзінаборствах, скандынаўскай хадзьбе, валейболе, дзіцячай аэробіцы.